Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Iisraeli julgeolekuametnike hinnangul pole Iisrael ja Liibanon sõja lävel,
kuid pole välistatud võimalus, et valearvestused pingestavad olukorda.
Biden’i valitsus kummutab teated Saudi-Iisraeli suhete taastamise
üldtingimustes kokkuleppimise kohta.
Süüria president Bashar al-Assad väidab,
et Iisraelil on Süüria-vastasteks löökideks mingi tagamõte.
Iisrael ja Liibanon pole sõja lävel.
Ehkki pinged on tipus alates ajast enne teist Liibanoni sõda 2006. a.,
on Iisraeli julgeolekujuhtide valdav hinnang Tel Aviv’is,
et sõda pole käeulatuses.
Iisraeli julgeolekuametnikud usuvad,
et Iraani käsilane Hezbollah on otsustanud teha provokatsioone
piki Iisraeli piiritara ajal, mil Iisraeli armee ehitab piirile
järjekindlalt kindlustatud tõket.
See tõke raskendab kahtlemata Hezbollah’ operatiivkavu sõja korral.
Ja ehkki Hezbollah’ liikmete piiriprovokatsioonid
on seni olnud enamasti vägivallatud, usuvad Iisraeli ametnikud,
et kui need provokatsioonid muutuvad vägivaldseiks,
võib vaenutegevus kiiresti ägeneda.
Seetõttu oli Iisraeli kaitseministri
Yoav Gallant’i selgesõnaline ähvardus sel nädalal
suunatud Hezbollah’ peasekretärile Hassan Nasrallah’le.
Sellega taheti rõhutada, et Iisrael pole küll sõjast huvitatud,
ent Hezbollah’ peasekretäri mistahes valearvestus
võib kiiresti viia sõjani,
mis Jeruusalemma tippkaitseametniku sõnutsi
viiks Liibanoni tagasi kiviaega.
Tuleb toonitada julgeolekuametnike sõnu siin Iisraelis,
et Hezbollah’ tegevus ei mõjuta
piiritõkke ehitamise tempot järgnevail kuudel.
Hezbollah aga jätkab valmistumist võimalikuks sõjaks Iisraeliga,
smugeldades relvi Süüriast Liibanoni.
Nende tegevuste käigus tekkis eile õhtul olukord,
mil Iraani käsilasele moona vedav veok paiskus kummuli allamäge kurvis
kristlastega asustatud mägilinna Kahaleh lähedal.
Kui rühm kohalikke elanikke olukorda vaatama tuli,
püüdsid veokis sõitnud Hezbollah’ liikmed neid igati eemale tõrjuda.
Need püüded muutusid kiiresti veriseks püssivõitluseks.
Liibanoni julgeolekuallikate teatel sai tulistamises surma kaks inimest -
üks Hezbollah’ liige ja üks kohalik kristlasest elanik.
See vahejuhtum on veel üks tõend, et Hezbollah smugeldab relvi Liibanoni.
Kaudseks tõendiks on ka IRKV Quds-üksuse komandöri
kindralmajor Esmail Qaani jätkuv visiit, kes peab hetkel
kohtumisi Hezbollah’ peasekretäri Hassan Nasrallah’ga Beirut’is.
Tänased kohtumised toimusid kõigest kaks kuud pärast Qaani praalimist,
et Iraani juhtkond on sõjaks Iisraeliga
valmistanud ette Hezbollah’ Liibanonis ja hutid e. Ansar Allah'i Jeemenis,
abistamaks nn. vastupanutelge Palestiinas,
mis regioonis tähistab rahvusvaheliselt terroristlikeks liigitatud rühmi,
mis sarnaselt ajatolla režiimiga Teheranis
taotlevad avalikult Iisraeli hävitamist.
Damaskuses aga süüdistas Süüria president Bashar al-Assad Iisraeli,
et too varjab tegelikke põhjusi Iraani sihtmärkide ründamiseks tema maal.
Esimeses teleintervjuus alates ajast,
mil Damaskus sai taas Araabia Liiga liikmeks, kinnitas Assad,
et Iisraeli rünnakud algasid ajast,
mil tema väed hakkasid saavutama võite.
Iisraeli õhulöökides rünnatakse Süüria armeed Iraani kohalolu ettekäändel,
ja see kestab seni, kuni Iisrael on vaenlane
ja kuni suudame nurjata terroristide plaanid kasvõi osaliselt.
Sest need löögid algasid, kui süürlased hakkasid saavutama võite
oma lahinguis, arvestusega, et me pole veel lõpetanud.
Damaskuse juht käsitles ka Ankara püüdeid sõlmida Moskva vahendusel
leppeid pingete leevendamiseks.
Päringule, kas ta nõustuks seepärast
kohtuma president Recep Tayyip Erdogan’iga,
vastas Assad, et ta ei näe vajadust taolise kohtumise järele.
Tuleb märkida, et on teateid Türgi vägede sagenenud rünnakutest
kurdi sõdalaste vastu, eelkõige Kirde-Süüria aladel,
mida sisuliselt kontrollivad Süüria Demokraatlikud Jõud USA toel.
Kui rääkida Süüria raskustest sõjajärgseks ülesehitustööks,
tunnistas president Assad, et suurim raskus tema režiimile
on USA-kehtestatud Caesar’i seadus
rangete sanktsioonidega Assad’i režiimi vastu,
mille seadustas endine president Donald Trump detsembris 2019.
Caesar’i seadus on muidugi takistus,
kuid meil on mitmeti õnnestunud sellest mööda minna.
See pole suurim takistus.
Suurim takistus on taristu lõhkumine terroristide poolt.
Suurem takistus on teated Süüria sõjast,
mis takistavad investoreid Süüria turule tulemast.
Suurim takistus on ka, et majandussuhted saab lõhkuda
nädalate või kuudega,
kuid nende taastamine nõuab aastaid.
Seega pole realistlik loota,
et need suhted, mis hakkasid juba päris normaalsed paistma,
tooksid majanduslikke tulemusi mõne kuuga.
Tuleb rõhutada, et ehkki Caesar'i seadus e. Süüria elanike kaitsemeede
takistab juba selgesti Assad’i režiimi tõhusat toimimist,
esitati USA Kongressi välisasjade komiteele tänavu 16. mail juba uus,
nn. Assad’i režiimi normaliseerimisvastane seadus 2023,
millega Esindajatekoja parteideülene rühm püüab veel enam isoleerida
Damaskuse režiimi, keelustades igasuguse ametliku tegevuse
suhete tunnustamiseks või taastamiseks iga Süüria valitsusega,
mida mh juhib (praegune) president Bashar al-Assad.
Muid uudiseid:
Wall Street Journal avaldas eile teate, et USA ja Saudi Araabia leppisid kokku
üldtingimustes suhete taastamiseks Kuningriigi ja Iisraeli riigi vahel.
Mitmeid ametnikke osundades märgiti ses teates,
et ametnikud töötavad nüüd leppe detailide kallal,
mille nad loodavad kinnitada järgneva 9-12 kuuga.
Selle laialdaselt ringelnud teate kohaselt
on USA ja Saudi Araabia Kuningriik leppinud kokku leppe üldjoontes,
et Riyadh saaks tunnustada juudiriiki
vastutasuks Iisraeli järeleandmistele palestiinlastele,
USA julgeolekugarantiidele Kuningriigile
ja USA abile, aitamaks sel araabia monarhial
luua tsiviilotstarbeline tuumakava.
Ent sellele teatele vastuseks kinnitas Biden’i valitsus,
et selles paisutati tegelik olukord üüratult üle.
Nägin seda teadet.
Mu meelest paisutas see tegelikku olukorda kõvasti üle.
Jätkame arutelu suhete taastamise võimalikkusest
Iisraeli ja Saudi Araabia vahel nii Saudi Araabia kui Iisraeliga.
Minister on isiklikult sõitnud regiooni seda arutama.
On mitmeid asju, mida nende kolme riigi vahel arutatakse,
ja teeme jätkuvalt tööd selle nimel, mõistes, et see on raske.
See on pikk ja raske protsess!
Kuid arvan, et teated sellest, et oleme jõudnud mingi leppeni,
on kõvasti ülepaisutatud.
Miller siiski tunnistas, et hiljuti saavutati edu,
ehkki tee sellise leppe sõlmimiseni, kui see üldse sünnib, on veel pikk.
Ütlen, et meil on olnud viljakaid vestlusi.
Oleme arutanud mitmeid küsimusi, nii Iisraeli kui Saudi valitsusega.
Need vestlused jätkuvad.
Loodan, et tulevail nädalail on tulemas enamat.
Oleme saavutanud edu mitmes küsimuses.
Ei hakka edu täpsustama, sest ees on veel pikk maa ja tundmatu tulevik.
Ent see on oluline algatus, mida tuleks edasi arendada.
Tasub märkida, et USA kõrgemad ametnikud on öelnud TV7le,
et nad ei näe võimalust, et Washington saavutaks kaitseleppe ratifitseerimise
Saudi Araabiaga selles järgus.
Sellegipoolest rõhutasid ametnikud ühest suust,
et Washington väärtustab kõrgelt partnerlust Saudi Araabiaga,
mida väljendati taas teisipäeval,
mil amfiiblaevad USS Bataan ja USS Carter Hall,
pardal umbes 3000 USA meremeest ja merejalaväelast,
tegutsesid Punases meres koos kuningriigi laevaga Taif.
USA mereväe keskjuhatuse teatel väljendati ühisoperatsiooniga
tugevat partnerlust USA 5. laevastiku ja Saudi kuningliku mereväe vahel.
Pentagonis aga päriti asepressisekretärilt
Sabrina Singh’ilt merejalaväelaste paigutamise asjus Lähis-Idas,
kas tõesti mehitatakse kaubalaevu USA merejalaväelastega,
et Iraani IRKV merevägi ei kimbutaks kaubalaevu
ses tähtsas regioonis.
Mul pole hetkel midagi teatada
meie meremeeste või merejalaväelaste kohta kaubalaevadel.
Iraani Islamirev. Kaardivägi häirib endiselt vaba kaubavedu regioonis,
mistõttu minister tegigi otsuse paigutada võimekusi ja lisavägesid
sesse regiooni, et IRKV ei saaks jätkata oma tegevust Hormuz’i väinas.
Mul pole lisada muud kui seda, mida CENTCOM on juba varem teatanud
ja mida oleme sellest kõnetoolist avaldanud.
Mul pole midagi lisada teiste laevade kohta.
Tänan vaatamast TV7 Iisraeli Uudiseid!
Rõhutaksin, et TV7 Iisraeli stuudio töö põhineb annetustel.
Seepärast, kui meie saated on teile õnnistuseks ja te sooviksite toetada
meie saadete käigushoidmist, võite teha meile annetuse.
Lähemat teavet selle kohta saab meie võrgulehelt www.tv7israelnews.com.
Lisaks palun teil paluda rahu Jeruusalemmale ja päästet Iisraelile.
Olen Jonathan Hessen. Soovin õnnistud õhtut!
Kui Jumal lubab, näeme jälle homme samal ajal.
Tõlge: Sulev Kivastik